**ДО**

**Г- Н ГЪЛЪБ ДОНЕВ**

**ЗАМЕСТНИК МИНИСТЪР-ПРЕДСЕДАТЕЛ ПО ИКОНОМИЧЕСКИТЕ И СОЦИАЛНИТЕ ПОЛИТИКИ**

**И**

**МИНИСТЪР НА ТРУДА И СОЦИАЛНАТА ПОЛИТИКА**

**И**

**ПРЕДСЕДАТЕЛ НА НАЦИОНАЛНИЯ СЪВЕТ ЗА ТРИСТРАННО СЪТРУДНИЧЕСТВО**

**С Т А Н О В И Щ Е**

**от**

 **БЪЛГАРСКА ТЪРГОВСКО-ПРОМИШЛЕНА ПАЛАТА**

 **Относно:**  *Проект на Постановление за изменение и допълнение на Постановление № 151 на Министерския съвет от 2020 г. за определяне на условията и реда за изплащане на средства за запазване на заетостта на работници и служители след периода на извънредното положение, обявено с решение на Народното събрание от 13 март 2020 г., и извънредната епидемична обстановка, обявена с Решение № 325 и удължена с Решение № 378 на Министерския съвет от 2020 г. (Обн. ДВ. бр.60 от 7 Юли 2020г., изм. и доп. ДВ. бр.89 от 16 Октомври 2020г., доп. ДВ. бр.110 от 29 Декември 2020г., изм. ДВ. бр.2 от 8 Януари 2021г., изм. и доп. ДВ. бр.24 от 23 Март 2021г.)*

**УВАЖАЕМИ Г-Н ЗАМЕСТНИК МИНИСТЪР-ПРЕДСЕДАТЕЛ,**

 Българска търговско-промишлена палата (БТПП) изразява следното становище по проект на Постановление за изменение и допълнение на Постановление № 151 на Министерския съвет от 2020 г. за определяне на условията и реда за изплащане на средства за запазване на заетостта на работници и служители след периода на извънредното положение, обявено с решение на Народното събрание от 13 март 2020 г., и извънредната епидемична обстановка, обявена с Решение № 325 и удължена с Решение № 378 на Министерския съвет от 2020 г.:

 БТПП подкрепя продължаващите усилия и инициативата на служебното правителство за подкрепа на засегнатите от пандемията КОВИД -19 дружества и сдружения, които са поставени в ситуация на борба за запазването на своите компании и работа на работниците и служителите, назначени в тях. Забавянето на икономическото възстановяване от кризата и намаляването на БВП през първото тримесечие на 2021г. с 1,8% показват, че въпреки положителните прогнози за нарастване на БВП с 2.7% за цялата 2021 година, бизнесът все още се нуждае от солидна подкрепа за справяне с неблагоприятните последици и нанесените щети върху икономиката.

 В връзка с гореизложеното Палатата подкрепя предложените изменения, свързани с продължаването на срока до 31 юли 2021г. за групите от фирми, които могат да се възползват от мярката за запазване на заетостта.

 БТПП подкрепя още измененията на:

* § 3, с който се налагат новите критерии и за общинските предприятия;
* § 4, с който се правят изменения във връзка с подаването на документи от предприятията, изразяващи се във фиксиране на срокове в нормативен акт, задължение за определяне на броя на работните дни и др.;
* § 6, с който се отменя чл. 8 от Постановлението и наложеното задължение за работодателите да предоставят ежемесечно отчетни документи в Бюрото по труда;
* § 8, с който се предвижда ред за изплащане на средствата по заявления, подадени преди 15 юни 2021г. за периода 01.04.2021г. – 31.05.2021г.

 Въпреки гореизложеното БТПП отбелязва, че многократно в нейни становища по предходни варианти на Постановленията за изплащане на средства за запазване на заетостта на работници и служители е излагала подробни аргументи относно липсата на механизъм за обжалване на решенията за получаване на компенсации.

 В сегашното Постановление е предвидена единствено процедура за събиране на невъзстановени средства от страна на фирмите по реда на чл. 110 от Кодекса за социалното осигуряване.

 В рамките на една правова държава е необходимо да бъдат разписани механизми, както за събираемост на неправомерно взети публични средства, така и за възможност за обжалване на неправомерно издадени актове на държавни органи или комисии.

 В момента правната рамка на ПМС 151/2020 продължава да поражда следните въпроси:

 Преди всичко не е редно в законова държава важни решения за разходване на публични средства да се приемат от комисии, които са създадени със заповед на административен орган, който не е от високо йерархично ниво като МС. Обръщаме внимание и че не бяха предвидени никакви нормирани критерии за членовете на комисията, най-малко за тяхното образование и квалификация, както и за тяхната персонална отговорност и взетите от тях решения.

 БТПП продължава да настоява да се направи промяна в нормативния акт, като се разпишат правила за назначаването на членовете на тези комисии, както и за тяхната административно- наказателна отговорност.

 Съгласно сега действащата нормативна уредба разписана в ПМС 151/2020 решенията на тези комисии задължават НОИ, което продължава да е в противоречие на Закона за административните актове и не е редно съгласно структурата на администрацията в държавата.

 От правна гледна точка все още не е ясно доколко тези решения, взети от комисиите по Постановлението, ще бъдат обжалваеми по реда на АПК, тъй като не е ясно как ще бъде изтълкуван статутът на тези комисии - дали са административен орган, или не.

 Поради гореизложеното отново предлагаме в Проекта да се запише, че комисиите са помощен орган и че административният акт (решението за получаването на компенсации) е на директора на Бюрото по труда. В този случай решението на директора е безспорно индивидуален административен акт, обжалваем по административен ред (арг. чл. 23, ал. 3, т. 1 от Устройствения правилник на Агенцията по заетостта), респ. - пред съд.

 С уважение,

 Цветан Симеонов

 Председател на УС на БТПП